Ritratt: OCVO Premju Annwali Nazzjonali ġdid bl-isem ta' 'The Victor Calvagna Child Volunteer of the Year' se jippremja lil tfal bejn is-6 u t-12-il sena għall-ħidma tagħhom fil-volontarjat. Il-premju annwali ġie mniedi mill-Uffiċċju tal-Kummissarju għall-Organizzazzjonijiet Volontarji (OCVO) waqt attivita li saret fil-kwartieri tal-Fgura United Football Club is-Sibt. Il-Kummissarju għall-Organizzazzjonijiet Volontarji, Jesmond Saliba rrimarka kif il-kirurgu u ko-fundatur ta' Puttinu Cares Victor Calvagna, kien ta' "ispirazzjoni għal min jaħdem qatigħ fil-volontarjat." Saliba kompla jgħid li l-ħsieb wara din l-inizjattiva huwa li l-ispirtu ta' Victor Calvagna mhux biss jibqa' ħaj f'kull tifel u tifla li kkura, "iżda dan il-legat jagħtina s-saħħa biex nibqgħu niċċelebraw il-ħajja tiegħu, fi Premju Annwali Nazzjonali li jippremja lil tfal ta' bejn is-6 u t-12-il sena għall-ħidma tagħhom fil-volontarjat." Huwa spjega li hawn 'il fuq minn 960 għaqda volontarja li b'xi mod huma nvoluti f'ħidma diretta mat-tfal jew għat-tfal. Saliba kkonkluda li "kull min jaħdem fil-volontarjat f'Malta jirrikonoxxi l-ħidma, l-impenn, il-qalb u dak kollu li intiseġ ma' ħajjet Dr Calvagna fil-ħidma tiegħu." "Dr Calvagna kien jirrabja jekk jinqala' xi ħaġa u ma ċċempillux" Min-naħa tiegħu s-Segretarju Permanenti Matthew Vella saħaq kif Victor Calvagna ta ħolma li llum bdiet it-triq biex tkun żviluppata. "Iż-żerriegħa ta' Dr Calvagna hi waħda ta' kollaborazzjoni u djalogu biex it-tfal ikunu fiċ-ċentru tal-ħidma tas-settur volontarju." Vella kkonkluda li permezz ta' dan il-premju, l-OCVO qiegħed jgħaqqad l-aspett volontarju ma' dak edukattiv. Tkellmet ukoll Martina Fenech li qalet "li kieku ma kienx għal Dr Calvagna kieku hi mhiex qiegħda titkellem illum. Victor Calvagna ħalla impatt kbir. Ma kienx biss konsulent imma kien tan-nies, xi ħaga li rawwem fit-tfal li magħhom huwa ħadem qatigħ." Żiedet tgħid li dan ir-rikonoxximent se jgħin biex ikunu mrawma aktar valuri sodi fit-tfal u minnhom se jkunu ispirati l-ġenituri biex jinkludu lil uliedhom fis-settur tal-volontarjat. Għal dan il-għan, il-Kummissarju Saliba ħatar kumitat organizzattiv li ser ikun qed jifformola f'aktar dettal il-premju u l-għażla tar-rebbieħ se tkun magħżula minn dan il-Bord. Il-Bord se jkun qed jikkonsisti mill-Kummissarju Jesmond Saliba bħala ċ-Ċermen, is-Segretarju Permanenti Matthew Vella, l-Eks-President ta' Fgura United u ex-kollega ta' Calvagna Lawrence Bugeja, Martina Fenech, li ħadmet mill-qrib ma' Dr Calvagna, Antoine Magri u Maleck Haj Moussa, kif ukoll Lourdes Sciberras, Raiza Borg Carr, Kyle Vidal u Cynthia-Ann Dako Ellul mill-OCVO. Dan l-unur ser ikun qed jingħata bħala parti mill-Awards li l-Kunsill Malti tal-Volontarjat jagħti kull sena biex jiċċelebra il-volontarjat. Ritratt: OCVO KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook